
A V I Z


asupra propunerii legislative privind constituirea 


şi utilizarea fondurilor financire pentru susţinerea


 instituţiilor de cult recunoscute din România.








Cu adresa nr.327 din 11 decembrie 1997, înregistrată sub nr.1143/XVIII/11 din 12 decembrie 1997, Secretarul General al Camerei Deputaţilor, a trimis Comisiei juridice, de disciplină şi imunităţi, spre dezbatere şi avizare,  propunerea legislativă menţionată mai sus.


		In conformitate cu prevederile art.57 din Regulamentul Camerei Deputaţilor, membrii Comisiei juridice, de disciplină şi imunităţi au luat în dezbatere propunerea legislativă privind constituirea şi utilizarea fondurilor financiare pentru susţinerea instituţiilor de cult recunoscute din România, în şedinţa din 24 februarie 1998.


		In urma examinării, membrii comisiei au hotărât, cu majoritate de voturi, să  recomande  respingerea acestei propuneri legislative pentru următoarele considerente:


		- potrivit prevederilor art.29 alin.(5) din Constituţia României, cultele religioase sunt autonome faţă de stat şi se bucură de sprijinul acestuia;


		- în prezent, prin Ordonanţa Guvernului nr.4/1993, aprobată prin Legea nr.88/1994, este reglementată acordarea de contribuţii de la bugetul de stat pentru completarea salarizării personalului instituţiilor de cult din ţară şi a personalului deservent al cultului ortodox  care îşi desfăşoară activitatea în străinătate;


		- prin Ordonanţa Guvernului nr.38/1994, aprobată prin Legea nr.130/1994, este reglementată stabilirea unor forme fixe de sprijin financiar pentru unităţile de cult cu venituri mici sau fără venituri şi acordarea de indemnizaţii unor ierarhi şi cadre din conducerea cultelor.


		Faţă de cele de mai sus, considerăm că reglementările ce se propun prin această propunere legislativă, ce privesc modul de constituire şi utilizare a unor fonduri la nivel regional sau naţional pentru instituţiile de cult,  ar putea crea impresia de  dependenţă materială a bisericii faţă de stat şi, implicit, de îngrădire a autonomiei acesteia.


		In raport de obiectul şi conţinutul său, această propunere legislativă face parte din categoria legilor ordinare.











          P R E S E D I N T E,                        SECRETAR,

